C 486/4
SL
Uradni list Evropske unije
21.12.2022
2.10 MMSP to, kar lahko ponudijo v zvezi s krožnim gospodarstvom, podnebjem, biotsko raznovrstnostjo, energijo iz obnovljivih virov in drugimi temami iz evropskega zelenega dogovora, že samo po sebi spodbuja k raziskavam in izkoriščanju novih poslovnih priložnosti na teh področjih ter naložbam vanje.
Priložnosti imajo veliko, na primer pri prenovi stavb, načrtovanju in gradnji infrastrukture, industrijski proizvodnji in vzdrževanju opreme, opravljanju pravnih in računovodskih storitev ter razvoju digitalnih rešitev.
Proces prehoda je v veliki meri odvisen od njihovih pametnih rešitev, te pa oblikujejo strokovnjaki, ki jih zaposlujejo, kar kaže, kako pomembna sta kakovostno in ustrezno izobraževanje, tudi poklicno izobraževanje in usposabljanje, ter stalno izpopolnjevanje.
2.11 Najranljivejša skupina MMSP, ki tudi najbolj potrebuje obveščanje, so tista podjetja, ki menijo, da je evropski zeleni dogovor zgolj še en zakonodajni akt, ki povečuje skupno upravno breme, pomeni pritisk za njihove sedanje poslovne modele ter omejuje dobičkonosnost pri nespremenjenem poslovanju.
To kaže, da vse kategorije MMSP, in sicer tista ranljiva, ki zaostajajo, tista, ki sledijo, in tista, ki vodijo, potrebujejo podporo, ki bo imela različne oblike in bo namenjena posebej njim (2).
2.12 Poleg tega so v smislu zmogljivosti in pripravljenosti med MMSP številne razlike glede vrste in obsega podnebnih in okoljskih vprašanj, tega, kaj se od njih zahteva in pričakuje, in priložnosti, ki so jim na voljo.
Razlike izhajajo iz različnih dejavnikov: intenzivnosti rabe naravnih virov v podjetju, njegove velikosti, njegovega položaja v dobavnih verigah in poslovnih ekosistemih, njegove lokacije, vrste strank, virov proizvodnih dejavnikov in geografskih trgov podjetja.
2.13 Zato potrebujemo močno prilagojene rešitve ter dobro usmerjene politike in ukrepe, pri katerih se bodo upoštevale razlike med na primer srednjimi proizvodnimi podjetji, podjetji v gostinskem in maloprodajnem sektorju, družinskimi in tradicionalnimi podjetji, inovativnimi zagonskimi podjetji, podjetji socialne ekonomije ter obrtniki in svobodnimi poklici.
2.14 Čeprav je med MMSP veliko razlik, se uspešno obvladovanje zelenega prehoda v vsakem podjetju začne z ustreznim zavedanjem in znanjem o aktualnih vprašanjih in trendih, na podlagi katerih je mogoče uvideti prednosti, slabosti, priložnosti in tveganja podjetja ter opredeliti, kakšen položaj želi imeti v zelenem prehodu.
2.15 Najkonkretnejša prizadevanja na ravni podjetja so povezana z načrtovanjem, organizacijo in spremljanjem celotnega poslovanja, vključno s proizvodnjo ter trgovino z blagom in storitvami, prevozom in logistiko ter nabavo energentov, surovin in drugih proizvodnih dejavnikov.
Podnebni in okoljski vidiki so tudi sestavni del inovacijskih dejavnosti, razvoja znanj in spretnosti ter vključevanja vseh zaposlenih, pa tudi komuniciranja in sodelovanja z deležniki.
3.
Politike in ukrepi za podporo MMSP v okviru svežnja „Pripravljeni na 55“ 3.1 Da bodo MMSP pripravljena na 55-odstotno zmanjšanje emisij in bodo lahko uspešno izvedla zeleni prehod, jih je treba temeljito obveščati in jim omogočiti boljše razumevanje posledic novih in zapletenih zakonodajnih predlogov (3).
Za to so potrebni raznoliki in ciljno usmerjeni ukrepi obveščanja in ozaveščanja, ki bi jih usklajeno in v medsebojnem dopolnjevanju izvajale Komisija in države članice, saj nosijo ključno odgovornost v zvezi s tem.
Tudi podjetniške organizacije in zbornice imajo osrednjo vlogo pri obveščanju in podpiranju svojih članov, dopolnjujejo pa jih izvajalci izobraževanja in usposabljanja, uradi za regionalni razvoj, grozdi, socialni partnerji in ustrezne organizacije civilne družbe.
3.1.1 Po ruski invaziji na Ukrajino poteka odprto posvetovanje o politikah evropskega zelenega dogovora v smislu časovnega okvira zaradi novih izrednih okoliščin ter odvisnosti EU od ruskih in ukrajinskih energentov in živil.
EESO priznava izredne okoliščine in odvisnost ter meni, da zelenih ciljev v nobenem primeru ne bi smeli opustiti, vendar bi bilo treba do konca krize omogočiti logično prožnost.
(2) (3)
Smit, S. J., SME focus – Long-term strategy for the European industrial future (Osredotočenost na MSP – dolgoročna strategija za evropsko industrijsko prihodnost), EP, Tematski sektor za gospodarsko in znanstveno politiko ter kakovost življenja, PE 648.776, april 2020.
Sveženj „Pripravljeni na 55“ vključuje širok nabor zakonodajnih pobud, pri katerih bo končna odločitev odvisna od pogajanj med institucijami.
Dokler ta proces ne bo končan, se lahko MMSP ravnajo zgolj po delnih informacijah, glede prihodnosti pa nimajo gotovosti.